**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.05.2018, ora 08.00 – 22.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 22.05.2018, ora 07.00**

**RÂURI**

**Debitele au fost în creştere, ca urmare** precipitaţiilor căzute în interval şi propagării pe Crişuri, Caraş, Nera, Cerna şi pe cursul inferior al Mureşului şi relativ staţionare pe râurile din bazinele hidrografice: Suceava, Bârlad şi pe râurile din Dobrogea.

Pe celelalte râuri debitele au fost în scădere.

Creşteri de niveluri şi debite s-au înregistrat pe râurile mici din zonele de deal şi de munte din nordul, centrul şi vestul ţării, ca urmare a precipitaţiilor înregistrate.

Debitele se situează, în general, la valori cuprinse între 30-70% din mediile multianuale lunare și mai mici (sub 30% din normalele lunare) pe râurile din bazinele hidrografice: Crasna, Crişul Repede, Cerna, Iara, Putna, Rm. Sărat, Bârlad şi pe afluenții Buzăului, Trotuşului şi Prutului.

În interval a fost emisă o **ATENŢIONARE HIDROLOGICĂ** pentru fenomene imediate**.**

În interval s-a situat peste **COTA DE ATENŢIE** râul Sighişoara la staţia hidrometrică Brazii (150+18)-jud. AR.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în scădere**, exceptând cursurile inferioare ale Crişurilor, Caraşului, Nerei, Cernei şi Mureşului, unde vor fi în creştere prin propagare şi relativ staţionare pe Bârlad şi pe râurile din Dobrogea.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri rapide de niveluri şi debite pe râurile mici din vestul, sud-vestul țării şi din zonele de deal și de munte datorită precipitaţiilor sub formă de aversă prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 21.05 – 22.05.2018 a fost în creştere, având valoarea de 5.500 m3/s, sub media multianuală a lunii mai (7250 m3/s).

În aval de Porţile de Fier debitele au fost în creştere pe sectorul Gruia – Bechet și în scădere pe sectorul Corabia – Tulcea.

**Debitul la intrarea în ţară (secţiunea Baziaş) va fi în creştere (5.600 m3/s).**

În aval de Porţile de Fier debitele vor fi în creştere pe sectorul Gruia – Zimnicea şi în scădere pe sectorul Giurgiu – Tulcea.

**2.** **Situaţia meteorologică în intervalul 21.05.2018, ora 09.00 – 22.05.2018, ora 06.00**

**ÎN ŢARĂ**

**Pe un fond termic caracterizat de valori în jurul celor normale** pentru ultima decadă a lunii mai, vremea a fost, în general, instabilă în special după-amiaza și seara, în jumătatea de vest a țării. Cerul a fost variabil, cu înnorări persistente la începutul intervalului în zona Carpaților Meridionali și Orientali, unde temporar a plouat slab, iar după orele prânzului treptat au fost dezvoltări noroase de origine convectivă, averse ce au avut și caracter torențial și descărcări electrice frecvente local în Crișana, Maramureș, Banat și Oltenia și pe arii mai restrânse în Transilvania. În restul regiunilor, vremea a fost în general frumoasă, iar astfel de manifestări au fost trecătoare, izolate și de intensitate redusă. Au fost și căderi de grindină, fiind confirmate cele de pe raza județului Bihor, iar cantitățile de apă - înregistrate în general în intervale scurte - au fost de 15...25 de l/mp și pe arii mici peste 35 l/mp. Vântul a suflat slab și moderat, cu intensificări la munte, cu viteze mai mari în Munții Banatului și vestul Carpaților Meridionali, în sudul Banatului și al Transilvaniei, dar izolat, de scurtă durată și în zonele cu manifestări de instabilitate atmosferică. Temperaturile maxime s-au încadrat între 18 grade la Câmpulung și Sulina și 27 de grade la Bechet și Turnu Măgurele, iar la ora 06.00 erau valori cuprinse între 3 grade la Întorsura Buzăului și 18 grade la Moldova Nouă și Mangalia.

***Observatie:*** *începând de ieri de la ora 06.00 au fost în vigoare 23 mesaje de atenționare cod galben privind fenomene meteo periculoase imediate, 13 emise de SRPV Timișoara, 5 de SRPV Cluj, 3 la SRPV Craiova și 2 de SRPV Sibiu.*

**LA BUCUREŞTI**

**Vremea a fost frumoasă**. Cerul a fost variabil, iar vântul ce a suflat în general moderat ziua, a devenit treptat slab în cursul nopții. Temperatura maximă a fost de 25 de grade la Afumați și Băneasa și 26 de grade la Filaret, iar la ora 06.00 se înregistrau 11 grade la Afumați și Băneasa și 13 grade la Filaret.

**3. Prognoza meteorologică în intervalul 22.05.2018, ora 09.00 – 23.05.2018, ora 09.00**

**ÎN ŢARĂ**

**Vremea se va încălzi ușor**, iar în majoritatea zonelor, pentru mare parte a intervalului, va predomina o vreme frumoasă. La începutul zilei cerul va fi parțial noros în regiunile sudice, iar ploi slabe vor fi posibile izolat, cu precădere în Oltenia; după orele amiezii înnorări temporar accentuate, averse și descărcări electrice se vor semnala pe arii restrânse în zona montană, în Crișana, Maramureș și vestul Transilvaniei, iar spre seară posibil și în Banat. În cursul nopții înnorări și ploi locale vor fi în regiunile sud-vestice. Vântul va sufla slab și moderat, cu intensificări în zona montană, cu precădere cea din sud-vestul țării și local în sudul Banatului și al Transilvaniei. Temperaturile maxime se vor încadra între 20 și 28 de grade, iar cele minime în general între 7 și 15 grade. În orele dimineților, izolat vor fi condiții de ceață, în special în depresiuni și pe văile râurilor.

**LA BUCUREŞTI**

**Vremea va fi frumoasă și caldă**, cu cer variabil și vânt slab și moderat. Temperatura maximă va fi de 26...27 de grade, iar cea minimă de 12...14 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Mureş şi GNM, Comisariatul Judeţean Mureş** revin cu informaţii suplimentare referitoare la poluarea accidentală din data de 20.05.2018, ora 09.45, de pe pârâul Pocloş, afluent de stânga al Mureșului, curs care traversează municipiul Tg. Mureș, unde a fost observată mortalitate piscicolă (cca 4-5 kg. pești morți din specia „gobio gobio” (porcuşor) de dimensiuni între 8-12 cm) şi miros puternic în dreptul evacuării pluviale.

Personalul de la SGA Mureş şi ABA Mureş, s-a deplasat în teren pentru investigaţii.

Au fost prelevate 4 probe de apa suprafaţă din pr.Poclos şi o probă din evacuarea de apă pluvială GP4 str.Tudor Vladimirescu, nr.104. Au fost recoltate şi probe de peşti morţi (podul Libertăţii şi podul Iuliu Maniu).

Conform Notei informative cu rezultatele analizelor biologice efectuate de Laboratorul ABA Mures, pe probele de peşti recoltate din pârâul Pocloş din data de 20.05.2018, s-au constatat următoarele:

-La nivelul branhiilor peştii din ambele probe prezentau depuneri/acumulări mâloase;

-La nivelul exterior al corpului, nu prezentau aspecte anormale;

-La nivelul organelor interne nu s-au putut observa aspecte anormale deoarece majoritatea exemplarelor se aflau deja în stare de descompunere internă;

Luând în considerare aceste constatări şi valorile preliminare ale analizelor pe probele prelevate din pârâul Poclos, apa de suprafaţă şi din evacuarea pluvială a SC Compania Aquaserv SA Tg Mureş (mal stâang, str.T.Vladimirescu nr.104 -ev.GP4), rezultă că nu se poate determina cauza mortalităţi piscicole, sursa poluarii rămâne necunoscută.

Se va reveni cu informaţii suplimentare despre analizele complete de apă.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 18-20.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Prahova** revine cu informaţii suplimentare referitoare la **incendiul izbucnit, la data de 15.05.2018, la ora 09.15, la societatea SC Indeco Grup SRL, de colectare a deşeurilor şi recuperare de materiale reciclabile sortate, în com. Bucov, loc. Pleaşa, jud. Prahova, cauzând arderea pe circa 400mp a circa 80 tone de materiale plastice din totalul celor 300 tone existente pe amplasament, lângă hala de depozitare deşeuri care a avut faţada afectată şi un perete al sediului adiminstrativ**, care a fost evacuat preventiv. Incendiul care s-a manifestat cu fum persistent, s-a produs ca urmare a incendierii accidentale a deşeurilor de plastic localizate pe platforma betonată, în timpul operaţiunii de mărunţire la tocătorul electric a deşeurilor, care a fost deteriorat ca urmare a incendiului. Incendiul a fost ulterior localizat şi stins la ora 11.30, prin intervenţia a 5 autospeciale cu apă şi spumă ale ISU Prahova. Reprezentanţii APM Prahova s-au deplasat la faţa locului în vederea monitorizării imisiilor în atmosferă, în diferite puncte pe direcţia predominantă a vântului. GNM CJ Prahova a aplicat sancţiune contravenţională în conformitate cu prevederile articolului 79, alin. 2, lit. b, din Legea 104/2011 privind calitatea aerului înconjurător pentru încălcarea obligaţiei de a se supune tuturor procedurilor şi cerinţelor legale care conduc la prevenirea, eliminarea sau reducerea impactului asupra aerului înconjurător şi mediului ca întreg, în sensul că operatorul economic nu a luat toate măsurile care se impun în vederea limitării emisiilor în atmosferă, încălcând astfel prevederile art. 59, art. 1 şi a impus operatorului măsuri necesare în vederea prevenirii, eliminării sau reducerii impactului asupra mediului înconjurător pentru evitarea formării de stocuri de deşeuri care pot genera fenomene de poluare a mediului.

1. **În domeniul solului şi vegetaţiei**

**Garda Forestieră Cluj Napoca** **şi GNM CJ Maramureş** informează despre stingerea incendiului de litieră din zona culmea Toroiaga - Piciorul Caprei, oras Borşa, jud. Maramureş, izbucnit la data de 06.05.2018, ora 12.20. Incendiul a afectat 49 ha de litieră şi plantaţii de răşinoase, în pădure publică aparţinând Primăriei Orasului Borşa, în fond Forestier Colbu, OS Alpina RA, jud. Maramureş. Incendiul a fost stins la data de 18.05.2018, ora 07.00. Au participat la stingerea incendiului 12 persoane angajaţi silvici, 95 pompieri militari, 1 echipaj de poliţie format din 4 poliţişti, 10 cetăţeni persoane din partea primăriei, 2 salvamontişti, 15 muncitori, cu mijloace de intervenţie specifice, elicopter, autoutilitare transport apă, sape de munte, bidoane cu apă, motoferăstrae, s-a limitat extinderea incendiului prin săpare de şanţuri.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 20.05.2018 - 21.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**